b'\n_START_ARTICLE_\nLietuvos fizik\xc5\xb3 draugija\n_START_PARAGRAPH_\nLietuvos fizik\xc5\xb3 draugija (LFD) \xe2\x80\x93 Lietuvos fizikus mokslininkus, d\xc4\x97stytojus, mokytojus ir kitus specialistus vienijanti visuomenin\xc4\x97 organizacija, \xc4\xafkurta 1963 m. 2008 m. priklaus\xc4\x97 apie 300 nari\xc5\xb3.  Pirmininkas \xe2\x80\x93 Juozas Vidmantis Vaitkus.\n_START_SECTION_\nIstorija\n_START_PARAGRAPH_\nLietuvos fizik\xc5\xb3 draugijos steigimo id\xc4\x97ja buvo apsvarstyta 1962 m. vykusioje 5-oje Nacionalin\xc4\x97je fizikos konferencijoje.  \xc4\xaekurta 1963 m. prie Lietuvos moksl\xc5\xb3 akademijos Fizikos ir matematikos instituto ir buvo vienintel\xc4\x97 fizik\xc5\xb3 draugij\xc4\x85 visoje TSRS.  Pirmasis pirmininkas \xe2\x80\x93 Povilas Brazd\xc5\xbei\xc5\xabnas._NEWLINE_Draugija nuo 1992 m. kovo 27 d. yra Europos fizik\xc5\xb3 draugijos nar\xc4\x97 , o nuo 2002 m. \xe2\x80\x93 Tarptautin\xc4\x97s grynosios ir taikomosios fizikos s\xc4\x85jungos nar\xc4\x97.\n_START_SECTION_\nTikslai ir veikla\n_START_PARAGRAPH_\nLietuvos fizik\xc5\xb3 draugija skleid\xc5\xbeia \xc5\xbeinias apie fizikos mokslo laim\xc4\x97jimus, j\xc5\xb3 praktin\xc4\x99 reik\xc5\xa1m\xc4\x99, kas dvejus metus rengia Lietuvos nacionalin\xc4\x99 fizikos konferencij\xc4\x85. Taip pat r\xc5\xabpinasi gabi\xc5\xb3 moksleivi\xc5\xb3 specialiu rengimu (ketveri\xc5\xb3 met\xc5\xb3 neakivaizdin\xc4\x97 fizik\xc5\xb3 mokykla \xe2\x80\x9eFotonas\xe2\x80\x9c, \xc4\xafkurta 1972 m.), lietuvi\xc5\xa1ka fizikos terminija, skatina fizikos istorijos Lietuvoje nagrin\xc4\x97jim\xc4\x85, remia mokslin\xc4\x97s, pedagogin\xc4\x97s, populiariosios fizikos literat\xc5\xabros leidim\xc4\x85._NEWLINE_Draugijos rengiamuose pasitarimuose nagrin\xc4\x97jama fizikos b\xc5\xabkl\xc4\x97 ir jos raidos perspektyvos Lietuvoje, pasaulyje.\n_START_SECTION_\nLeidyba\n_START_PARAGRAPH_\nKartu su Lietuvos moksl\xc5\xb3 akademija leid\xc5\xbeia mokslo \xc5\xbeurnal\xc4\x85 \xe2\x80\x9eLithuanian Journal of Physics\xe2\x80\x9c. Nuo 1991 m. leid\xc5\xbeia informacin\xc4\xaf leidin\xc4\xaf specialistams, moksleiviams ir visuomenei \xe2\x80\x9eFizik\xc5\xb3 \xc5\xbeinios\xe2\x80\x9c.'